ভারত ২১৭/৭, চালকের আসনে বেন স্টোকসরা

রাঁচি: হায়দরাবাদে ঘূর্ণি পিচে হারার পর বিশাখাপত্তনম এবং রাজকোটে স্পোর্টিং উইকেট বানিয়ে জিতেছিল ভারত। রাঁচিতে আবার এরকম মাইন পোঁতা পিচ বানানোর কারণ কী বোঝা যাচ্ছে না। উইকেটে যত্রতত্র ফাঁটল। বল পড়ে কখনও গোড়ালি উচ্চতায় নেমে যাচ্ছে, আবার দু’ একটা লাফিয়ে উঠছে। তার উপর টস হেরে গিয়েছেন রোহিত শর্মা (Rohit Sharma), ফলে চতুর্থ ইনিংসে ভারতকে ব্যাট করতে হবে।

আরও পড়ুন: বায়ার্নের আধিপত্য, রেকর্ড ভেঙে বুন্দেশলিগা জয়ের পথে লেভারকুসেন

দ্বিতীয় দিনের শেষে ম্যাচের যা পরিস্থিতি তাতে ইংল্যান্ড যে এই টেস্টের নিয়ন্ত্রণে। তাদের ৩৫৩ রানের জবাবে সাত উইকেট হারিয়ে ভারত করেছে ২১৭। ইংল্যান্ডের লিড এখন ১৩৪। বেন স্টোকসরা (Ben Stokes) ১০০ রানের লিড নিতে পারলেও তা বিরাট বোনাস। তৃতীয় ইনিংসে ২০০ মতো করে ৩০০ রানের টার্গেট দিলে ভারতের যথেষ্ট চাপ আছে। সেক্ষেত্রে সিরিজ ২-২ হওয়ার সম্ভাবনাই বেশি।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব-৯)

চার উইকেট নিয়ে ভারতীয় ব্যাটিংকে ভাঙলেন শোয়েব বশির (Shoaib Bashir)। তাঁর শিকার শুভমান গিল, রজত পাটিদার, রবীন্দ্র জাদেজা এবং যশস্বী জয়সওয়াল (Yashasvi Jaiswal)। বশির শুধু ভালো বল করেননি, একদিক থেকে টানা ৩১ ওভার করে গেলেন। এতক্ষণ হাত ঘুরিয়েও লাইন-লেন্থে দারুণ নিয়ন্ত্রণ রাখলেন।

ব্যাট হাতে ফের দারুণ পারফরম্যান্স দিলেন জয়সওয়াল। ১১৭ বলে ৭৩ করেন তিনি। শুভমান গিলও (৬৫ বলে ৩৮) খারাপ খেলছিলেন না। তবে আবারও ব্যর্থ রজত পাটিদার। অভিষেক টেস্টের দুই ইনিংসেই হাফ সেঞ্চুরি করা সরফরাজ খান ফিরলেন ১৪ রানে। শেষ বেলায় ভালো লড়াই দিলেন উইকেটকিপার ধ্রুব জুরেল (অপরাজিত ৩০) এবং কুলদীপ যাদব (অপরাজিত ১৭)।