অনবদ্য জুরেল, ভারতের ইনিংস থামল ৩০৭ রানে

রাঁচি: কে এস ভরত (KS Bharat) আর ভারতীয় দলে সুযোগ পাবেন বলে মনে হয় না। ঋষভ পন্থ (Rishabh Pant) থাকলে তো এমনিই পেতেন না, এবার থেকে তিনি না থাকলেও পাবেন না। কারণ টেস্ট ক্রিকেটে আগমন জনৈক ধ্রুব জুরেলের (Dhruv Jurel)। কী মূল্যবান ইনিংসটাই না খেললেন তিনি। পাশে কাউকে পেলে হয়তো কেরিয়ারের প্রথম সেঞ্চুরিটা করে ফেলতেন। তবে তাঁর ৯০ রানের ইনিংস সেঞ্চুরির মতোই দামি।

দ্বিতীয় দিনের খেলা শেষ মনে হচ্ছিল ইংল্যান্ড অন্তত ১০০ রানের লিড রাখতে পারবে। সেটা কমে ৮৮তে দাঁড়াল জুরেলের দুরন্ত ব্যাটিংয়ে। রক্ষণ যেমন জমাট, চার ছয় মারাতেও ওস্তাদ উত্তরপ্রদেশের ২৩ বছরের ছেলেটি। সুনীল গাভাসকর (Sunil Gavaskar) বললেন, জুরেলের উপস্থিত বুদ্ধি এম এস ধোনিকে (MS Dhoni) মনে করাচ্ছে। ৩১টি টেস্ট সেঞ্চুরির মালিক জো রুটও (Joe Root) আউট হওয়ার পর জুরেলকে হ্যান্ডশেক করে তারিফ করলেন।

আরও পড়ুন: শীর্ষে ওঠা হল না, ড্র করে তিন নম্বরে মোহনবাগান

ব্যাট হাতে অসাধারণ লড়াই করলেন কুলদীপ যাদবও (Kuldeep yadav)। ১৩১ বলে ২৮ রানের ইনিংস ভোলার নয়। জুরেলের সঙ্গে তাঁর ৭৬ রানের পার্টনারশিপই ভারতকে ম্যাচে ফেরাল। তৃতীয় ইনিংসে ৪৬ রানে এগিয়ে থেকে ব্যাট করতে নামছে ইংল্যান্ড। ফেভারিট এখনও ইংল্যান্ড তবু, রোহিত শর্মাদের (Rohit Sharma) জয়ের একটু হলেও সম্ভাবনা থেকে যাচ্ছে।

২০ বছর বয়সি অফস্পিনার শোয়েব বশির (Shoaib Bashir) কেরিয়ারে প্রথম পাঁচ উইকেট নিলেন। কালকেই চারটে হয়ে গিয়েছিল, আজ আকাশ দীপকে এলবিডব্লিউ করেন। বাঁ-হাতি স্পিনার টম হার্টলি তিন উইকেট নিয়েছেন এবং জেমস অ্যান্ডারসন (James Anderson) পেয়েছে দুটি। ছোট ছোট পদক্ষেপে ৭০০ উইকেটের মাইলস্টোনের দিকে এগোচ্ছেন তিনি।